**Byutviklingslaget - eller Byutviklingens lange linjer (BULL)**

**Referat fra møte 1 i Byutviklingslaget - Oppstartsmøte hos Vista 5. desember 2011**

Tilstede:

Gustav Nielsen – gustav.m.nielsen@gmail.com

Inge Willumsen – willumsen@getmail.no

Jon Guttu – jon.guttu@nibr.no

Rolf Jensen – rolfh.jensen@gmail.com

Kjell Spigseth – kjell.spigseth@gmail.no (møteleder og referent)

Møtet var innkalt gjennom muntlige avtaler og mail av 2. desember. Notatet Byutviklingslaget ved KS og GN av 30. november var utsendt på forhånd. Andre inviterte var Njål Arge – njal.arge@civitas.no som ikke hadde anledning denne dagen og Johan-Ditlef Martens som er interessert, men usikker på deltakelse foreløpig på grunn av full jobb.

**Dagsorden**

1. Kort innledning om våre tanker rundt dette – og sonderinger med MD v/ Kjell og Gustav
2. Den enkeltes faginteresser og muligheter for å delta – og eventuelt når
3. Synspunkter på prosjektidéen og notatet, slik det er formulert så langt. Vi er selvsagt åpne for alle tanker og innspill.
4. Arbeidsbase – Aktuelle lokaler (alternativer side 4 i notatet)
5. Nettsted for kunnskap og debatt (mulige personer som har kunnskap og interesse for å vedlikeholde dette). *Ad 4 og 5:* Vet Jon noe om NIBRs forslag om et dokumentasjonssenter for planforskning, side 4 i notatet
6. Andre personer som kan ha interesse av dette prosjektet
7. Avklaringer til et neste møte

**Ad 1-3 Det vises til notatet om hovedideen.** Det legges der opp til et bredt siktemål, men kunsten er å avgrense innsatsen til konkrete oppgaver vi kan utføre, uten å tape målene i notatet av syne. Bakteppet for initiativet er at det ikke finnes noen institusjon i Norge som tar ansvar for helhet og kontinuitet i utviklingen av planfaget med vekt på byplanlegging og byutvikling. Kunnskap og planhistorie forvitres, samtidig som planfaget står svakt ved flere læreinstitusjoner, og forskningen er svekket. På tross av dette drives det mye godt planarbeid i flere byer og byregioner, men rekrutteringen av fagfolk er faretruende svak. Vi ser for oss en ideell trekant i byplanfaget mellom: Konkret utviklingsarbeid i byene, planforskning og planundervisning, som gjensidig kan påvirke og berike hverandre. Samtidig bør en nasjonal etat eller institusjon kunne bidra til å ivareta helhet og kontinuitet innen planfaget som på andre viktige samfunnsområder. Kjell viste til foreløpige sonderinger med By-seksjonen i MD som muligens kan bli en støttespiller. Det er gitt uttrykk for at de innen byplanlegging og byutvikling kan være interessert i å få fram *analyser, kritiske vurderinger og råd* om hva som bør gjøres. Det kan også være interesse for å få fram *beskrivelser av utviklingen i et lite utvalg byer*, der det er skjedd tydelige forbedringer, herunder statlig utviklingsarbeid og virkemidlers betydning for utviklingen i den enkelte by. MD avventer et eventuell konkret prosjektopplegg med søknad om midler.

**Alle fem er interessert i å delta innenfor et faglig og sosialt fellesskap** og vil gjerne bidra på sine faglige interesseområder med litt forskjellige vektlegginger. Faglig uavhengighet ble framhevet som en forutsetning for deltakelse. Noen vil skrive artikler og fremme fagdebatt, andre vil bidra til å løse viktige planoppgaver eller til læring gjennom kurs, studieturer o.l. Noen tema som ble trukket fram: Boligpolitikken som ble borte, manglende kommunal eiendomspolitikk, byomforming og offentlig-privat samarbeid, utvikling av miljøvennlig transportpolitikk, m.m.

**Konklusjon:** Vi tar sikte på å bli en kritisk tenketank for byplanlegging og byutvikling. Vi vil føre sam-taler og gjøre kritiske vurderinger for å finne viktige punkter og spørsmål som kan fremme en god byutvikling. Når dette er avklart, kan vi gjerne drive stunt for å sette saker og tema på dagsorden.

**Betydningen av årlig planmøte, et planarkiv, bibliotek/ rapport- og fagarkiv** som samler og utvikler kunnskapen innenfor faget ble drøftet. En ønsket kunnskapsbase bør helst bygges opp og være en del av en levende og sentral institusjon med ansvar for å utvikle helhetlig fysisk planlegging som fag og fagdisiplin. Danmark har noe bedre ordninger for dette enn Norge. Det er usikkerhet om status i Norge, f eks på NIBR og på planhøyskolene, men denne synes nå svakere enn før. Norsk bolig- og byplanforening arrangerer Planmøte annethvert år. Tidligere var det Nordiske Planmøter hvert 4. år?

**Mulige samarbeidspartnere ble drøftet**, og vi avtalte å kontakte følgende institusjoner for å undersøke status i deres arbeid og eventuell interesse eller mulighet for videre kontakt eller samarbeid:

* **NIBR** har foreslått et dokumentasjonssenter for planforskning knyttet til et bredt forsknings-program. Jon undersøker status for dette initiativet og for NIBRs planbibliotek og eventuelle planarkiv.
* **Riksarkivet** arkiverte tidligere offentlige planer. Rolf undersøker status i deres arkivering av offentlige planer i dag og eventuelle utviklingsmuligheter.
* **Arkitekturmuseet** arkiverer arkitekttegninger, forsker og holder utstillinger. Har de interesse av planfaget og av å bygge ut sin virksomhet mot byplanen, byformen og byutviklingen som rammen rundt enkeltbygninger og arkitekturen? Museet er en del av Nasjonalmuseet med de muligheter et nytt bygg på Vestbanen kan gi. Inge undersøker muligheter her.
* **Kulturrådet og ABM**. ABM står for Arkiv, Bibliotek og Museum og er et satsingsområde for Kulturdepartementet. Hvilke muligheter kan finnes for å se byplan og byutvikling som tema innenfor dette brede fagfellesskapet? Inge undersøker muligheter innenfor ABM-satsingen.

**Ad 4 Arbeidsbase – Aktuelle lokaler.** Enighet om å følge opp tanken om å etablere en fast møte-plass og arbeide med rapport/fagarkiv på *Furuset senter, i tilknytning til Områdeløft Furuset*. Furuset er faglig interessant med tanke på den forestående byutvikling med fortetting og byomforming som vil finne sted i en drabantby, tilknyttet T-banen og Furuset senter. Dette kan gi mulighet for dialog og faglig samspill med både områdeløftarbeidet og byutviklingsarbeidet der. Kjell følger opp dette.

**Ad 5 Nettsted for kunnskap og debatt**. Enighet om å søke å opprette et nettsted tilknyttet *Polyteknisk forening/ Bolig- og byplanforeningen*. PFs hjemmeside er etablert, men har lite stoff utover møtearrangementer. De søker visstnok mer faglig stoff. En slik tilknytning vil gi umiddelbar kontaktmulighet med et stort nettverk av fagfolk og kontakt til lokalforeningene. Gustav undersøker mulighetene for et samarbeid med Polyteknisk forening/ Bolig- og byplanforeningen.

* **Vi lager korte notater om situasjon og muligheter i forhold til andre instanser innen den 20. januar 2012 og sender våre notater til alle. Kjell kan koordinere om ønskelig.**
* **Vi er nå i en inkubasjons- og modningstid og inviterer foreløpig ikke andre til arbeidet. Unntatt er at Kjell lodder interessen hos Anne S. Vi bør være en liten kjernegruppe.**
* **Vi kan snakke om ideen og initiativet, men vi holder notatet av 30. november for oss selv i denne første perioden. Det er nå viktigere å gjøre noe enn å gå bredt ut.**
* **Neste møte er mandag 30. januar 2012 på VISTA kl 1600 – 1800.**